5 ting du bør vide om Apples nye billigere iPad

Apple vil mægtigt gerne være i hænderne på de mange studerende på alverdens skoler og universiteter – og et af de værktøjer, der skal lirke Apple ned i skoletaskerne, er en iPad med tilhørende digital pen. Den nye iPad blev lanceret ved at stort arrangement i Chicago, USA, tirsdag aften – og umiddelbart ligner den sig selv fra tidligere inkarnationer. Der er dog forskelle. Den største nyhed er, at:

01. Den virker sammen med Apple Pencil

Hidtil har du skullet have den store tegnebog frem, hvis du ville lege med Apple Pencil på din iPad; pennen kunne nemlig kun bruges med Apples to Pro-udgaver (læs: rasende dyre) af iPad’en. Men med den nye iPad kan også vi andre være med. Bevares, Apple Pencil skal godt nok tilkøbes som ekstraudstyr, til en merpris på 769 kroner.

Ærgerligt nok er tastaturet stadig forbeholdt Pro-udgaven.

02. Den er blevet hurtigere

Traditionen tro har Apple opgraderet processoren. Denne gang er iPad’en udrustet med Apples A10 Fusion-chip, der afløser A9’eren i sidste års model. Det er den samme processor som sidder i iPhone 7/7 Plus. Den hurtigere processor betyder, at iPad’en nu kan håndtere f.eks. augmented reality. Nå ja, og så er den naturligvis hurtigere helt generelt.

03. Den er også blevet billigere …

Den mindste nye iPad-model med wifi og 32 gigabyte lager koster 2.799 kroner. Sidste år var prisen for samme model 2.999 kroner. Jaja, det er “kun” 200 kroner billigere, men lidt har også ret. Vil du have den fuldfede udgave med 128 gigabyte lagerplads og indbygget 4G-forbindelse, vil den koste dig 4.599 kroner.

04. Skærmen er ikke helt i top

Det er sandsynligvis for at holde prisen nede, men Apple har puttet en forholdsvis pauver skærm i den nye iPad. Den er 9,7 tommer stor og har en opløsning på 2048 x 1536 pixels (264 ppi), så den har Retina-mærkatet. Men i modsætning til skærmene på iPad Pro-udgaverne, så er den hverken udrustet med Apples True Tone-teknologi eller Pro Motion-teknologien. Førstnævnte ændrer farvetonen på skærmen alt efter det omgivende lys, mens Pro Motion leverer opdateringsfrekvenser på op til 120 Hz.

05. iWork-programmerne er blevet opdateret

Apple kontorpakke iWork, der består af Pages (tekstbehandling), Numbers (regneark) og Keynote (præsentationer) er allerede blevet opdateret, så de også er kompatible med Apple Pencil. Blandt nyhederne er Smarte Noter, hvor man kan tilføje kommentarer og markeringer, der bindes til bestemte ord og sætninger.

Man kan også skabe interaktive ebøger direkte i Pages til både Mac og iOS – og dele dem via app’en.

5 ting du bør vide om Apples nye billigere iPad