Guide: Her er de fedeste apps til Apple Pencil

Apple har efterhånden brugt meget krudt på at forklare os, hvor magisk deres Pencil er – og med den nye, billigere iPad (læs anmeldelsen her) bliver det muligt for endnu flere at bruge pennen sammen med deres iPad. Ikke desto mindre er der formentlig mange der i et anfald af “so ein ding muss ich auch haben” har købt en Pencil, der nu ligger og flyder i en skuffe eller sidder i casen uden nogensinde at blive brugt. Det er i hvert fald sket for flere på vores redaktion.

Men Apple Pencil er faktisk lidt magisk. Og hvis du køber en iPad der understøtter den kan det godt være, du alligevel bør overveje at investere i den, for den kan virkelig give en ekstra dimension til din nye tablet. Og hvis du har en i forvejen er det også værd at overveje, om den ikke skal have en ny chance.

I denne guide har vi samlet nogle apps der gør Pencil ære – de er så fede, at selv om du måske ikke har den store tegner i maven vil du få lyst at prøve at tegne lidt alligevel. Eller tage noter…

Inkist

Hvis du er typen, der godt kan lide at hygge med at tegne, er Inkist et godt og gratis program. Der er masser af valgmuligheder imellem forskellige typer pensler, blyanter og penne. Det er muligt at arbejde i lag, omend programmet her begrænser dig til tre lag: Forgrund, mellemgrund og baggrund. De tre lag kan manipuleres ganske betragteligt, og det er let at gennemskue, hvordan man bruger de forskellige værktøjer. Inkist er et simpelt, men effektivt tegneværktøj til iPad, og du kan bruge det til alt fra nogle små skitser til meget avancerede billeder. Og bedst af alt er det helt gratis.

Pris: 0 kr.

Hent Inkist her

Pixelmator

Det kan være, du har prøvet Pixelmator på en Mac, men det fungerer faktisk også ganske udmærket på tablet – og i særdeleshed med Pencil. Her er masser af avancerede funktioner, og til prisen på 45 kr. får du virkelig et lækkert værktøj.

Pris: 45 kr.

Hent Pixelmator her

GoodNotes 4

Goodnotes er en digital notesblok med en hel bunke fede funktioner. Eksempelvis kan du søge i dine håndskrevne noter, ligesom appen understøtter PDF formatet så du kan redigere i eksisterende dokumenter. Du kan endda trække en håndskrevet note over i en anden app – eksempelvis mail – hvorefter den automatisk bliver konverteret til typografisk tekst.

Pris: 69 kr.

Hent GoodNotes 4 her

MyScript Calculator

Hvis du har hang til matematik (eller måske bare har brug for lidt hjælp) er her et digitalt værktøj der virkelig giver mange muligheder. Du skriver et regnestykke eller en ligning i hånden med din pencil – og appen regner selv ud, hvad resultatet er – realtime. Du kan redigere eller tilføje tal til regnestykket, og appen fortsætter med at udregne resultatet – stadig i realtime. Det virker nærmest magisk.

Pris: 25 kr.

Hent MyScript Calculator her

Adobe Photoshop Sketch

På Mac og PC er Adobe stadig kongen når det kommer til grafik, og de har faktisk også en del apps til iPad. Sketch er den app, der udnytter Pencil allerbedst, og hvis du har Photoshop på din computer er det muligt at redigere dokumenter med lag og derefter sende dem til din computer for at redigere videre. Appen er fuldt kompatibel med Pencil, så du kan bruge alle de trykfølsomme funktioner.

Pris: 0 kr.

Hent Adobe Photoshop Sketch her

Guide: Her er de fedeste apps til Apple Pencil